CELEX: 32016D1967
Language: ro
Date: 2016-11-08 00:00:00
Title: Decizia de punere în aplicare (UE) 2016/1967 a Comisiei din 8 noiembrie 2016 de modificare a articolului 3 din Decizia 2002/757/CE privind măsurile provizorii de urgență din domeniul fitosanitar pentru a preveni introducerea și răspândirea în Comunitate a Phytophthora ramorum Werres, De Cock & Man in 't Veld sp. nov. [notificată cu numărul C(2016) 7075]

10.11.2016   
            
            
               RO
            
            
               Jurnalul Oficial al Uniunii Europene
            
            
               L 303/21
            
         DECIZIA DE PUNERE ÎN APLICARE (UE) 2016/1967 A COMISIEI
   din 8 noiembrie 2016
   de modificare a articolului 3 din Decizia 2002/757/CE privind măsurile provizorii de urgență din domeniul fitosanitar pentru a preveni introducerea și răspândirea în Comunitate a Phytophthora ramorum Werres, De Cock & Man in 't Veld sp. nov.
   
      
         [notificată cu numărul C(2016) 7075]
      
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2000/29/CE a Consiliului din 8 mai 2000 privind măsurile de protecție împotriva introducerii în Comunitate a unor organisme dăunătoare plantelor sau produselor vegetale și împotriva răspândirii lor în Comunitate (1), în special articolul 16 alineatul (3) teza a patra,
   întrucât:
   
               (1)
            
            
               În conformitate cu articolul 3 alineatul (1) primul paragraf din Decizia 2002/757/CE a Comisiei (2) plantele susceptibile și lemnul susceptibil pot fi introduse pe teritoriul Uniunii doar dacă respectă măsurile de urgență din domeniul fitosanitar menționate la punctele 1a și 2 din anexa I la decizia respectivă. Al doilea paragraf de la articolul 3 alineatul (1) din Decizia 2002/757/CE prevede o derogare pentru lemnul tăiat decojit de Acer macrophyllum Pursh și de Quercus spp. L., originar din Statele Unite ale Americii. El poate fi introdus în Uniune până la 30 noiembrie 2016 fără a respecta condițiile prevăzute la punctul 2 din anexa I la decizia respectivă dacă respectă condițiile prevăzute în anexa II la decizia în cauză.
            
         
               (2)
            
            
               Decizia de punere în aplicare (UE) 2015/893 a Comisiei (3) stabilește cerințele pentru introducerea în Uniune a lemnului tăiat decojit de Acer spp. originar din țări terțe. Respectivele cerințe sunt considerate necesare pentru protecția fitosanitară a teritoriului Uniunii împotriva Anoplophora glabripennis (Motschulsky) și nicio derogare de la ele nu ar trebui să fie considerată justificată. Prin urmare, lemnul tăiat decojit din respectiva specie nu ar trebui să mai facă obiectul derogării prevăzute în Decizia 2002/757/CE.
            
         
               (3)
            
            
               Ținând seama de informațiile transmise periodic Comisiei de către statele membre, se poate concluziona că aplicarea condițiilor specifice prevăzute în Anexa II la Decizia 2002/757/CE este suficientă pentru a preveni introducerea în Uniune a unor organisme dăunătoare. Statele membre ar trebui să continue să aplice respectivele condiții în ceea ce privește lemnul tăiat decojit de Quercus spp. L., originar din Statele Unite ale Americii. Evaluarea informațiilor tehnice transmise de Statele Unite ale Americii arată că Programul de certificare a uscării în cuptor a lemnului tăiat de esență tare pentru construcții, menționat la articolul 6 a alineatul (3) din Decizia 2002/757/CE funcționează eficient.
            
         
               (4)
            
            
               Prin urmare, autorizația de derogare în ceea ce privește lemnul tăiat decojit de Quercus L. originar din Statele Unite ale Americii ar trebui prelungită până la 31 decembrie 2026 pentru a se evita orice perturbări inutile ale comerțului cu acest tip de lemn.
            
         
               (5)
            
            
               Prin urmare, Decizia 2002/757/CE ar trebui modificată în consecință.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Modificare a Deciziei 2002/757/CE
   Al doilea paragraf la articolul 3 alineatul (1) din Decizia 2002/757/CE se înlocuiește cu următorul text:
   
      „Prin derogare de la primul paragraf, până la 31 decembrie 2026, lemnul tăiat decojit de Quercus spp. L. originar din Statele Unite ale Americii, poate fi introdus în Uniune fără respectarea punctului 2 din anexa I la prezenta decizie, dacă respectă condițiile stabilite în anexa II la prezenta decizie.”
   
   Articolul 2
   Destinatari
   Prezenta decizie se adresează statelor membre.
   
      Adoptată la Bruxelles, 8 noiembrie 2016.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 169, 10.7.2000, p. 1.
   
      (2)  Decizia 2002/757/CE a Comisiei din 19 septembrie 2002 privind măsurile provizorii de urgență din domeniul fitosanitar pentru a preveni introducerea și răspândirea în Comunitate a Phytophthora ramorum Werres, De Cock & Man in 't Veld sp. nov. (JO L 252, 20.9.2002, p. 37).
   
      (3)  Decizia de punere în aplicare 2015/893/CE a Comisiei din 9 iunie 2015 privind măsurile pentru prevenirea introducerii și răspândirii în Uniune a Anoplophora glabripennis (Motschulsky) (JO L 146, 11.6.2015, p. 16).